b'\n_START_ARTICLE_\nForskningsdagene\n_START_PARAGRAPH_\nForskningsdagene er en nasjonal, \xc3\xa5rlig festival i regi av Norges forskningsr\xc3\xa5d som har v\xc3\xa6rt arrangert siden 1994. _NEWLINE_Mottoet for festivalen er \xc2\xabRom for store tanker\xc2\xbb, og under festivalen skal forskere i hele landet ut blant folk for \xc3\xa5 demonstrere forskning i praksis for alle typer m\xc3\xa5lgrupper. Festivalen avholdes hvert \xc3\xa5r i uke 38 og 39. I 2014 hadde festivalen 1\xc2\xa0000 arrangementer i 12 dager fra 17. til 28. september. De aller fleste arrangementene er gratis og \xc3\xa5pne for alle._NEWLINE_Bidragsyterne er universiteter, h\xc3\xb8gskoler, forskningsinstitutter, biblioteker, mus\xc3\xa9er og n\xc3\xa6ringsliv som \xc3\xb8nsker \xc3\xa5 formidle til et bredt publikum. Det er registrert om lag 200 arrang\xc3\xb8rer totalt. Det nasjonale sekretariat for festivalen driftes av avdelingen Forskningskommunikasjon sentralt i Norges forskningsr\xc3\xa5d og fungerer som tilrettelegger, koordinator og promot\xc3\xb8r for arrangementene ved alle enkeltinstitusjonene. I tillegg st\xc3\xa5r sekretariatet for noen nasjonale arrangementer som \xc3\xa5pningsarrangement og nasjonal finale i Forsker Grand Prix.'